Christian Wedell-Neergaard (KF), 2006-05-09:
Jeg vil godt takke SF for denne forespørgselsdebat, for jeg synes, vi kommer godt omkring.
Jeg skal starte med at sige til hr. Ole Sohn, at sagen er den, at normeringerne i dagplejen, børnehaverne og de aldersintegrerede institutioner er steget fra 2001 til i dag og ikke faldet, som hr. Ole Sohn tidligere oplyste.
OECD har i dag frigivet sit Economic Survey for 2006, og i OECDrapporten får alle anbefalingerne i regeringens velfærdsudspil en rosende omtale.
OECD roser regeringens forslag om at hæve efterlønsalderen med 3 år og pensionsalderen med 2 år, og OECD roser ligeledes regeringens forslag om, at pensionsalderen på sigt skal justeres i takt med, at levetiden stiger.
Den nuværende situation med et stramt arbejdsmarked er desuden et godt afsæt for snarlige reformer, der kan øge arbejdsudbuddet, således som det også ligger i de fremlagte forslag.
Desuden anbefaler OECD på linje med regeringens velfærdsudspil skærpede rådighedsregler for de 25-29-årige, og OECD anbefaler også, at 10. klasse målrettes, og at man ser på SU'en for de studerende, så man tager et opgør med forsinkelseskulturen i uddannelsessystemet.
Regeringen har jo fremlagt et udspil, og det er naturligvis et udspil, som Det Konservative Folkeparti kan støtte.
Heri indgår en række elementer fra Velfærdskommissionens endelige rapport, og vi Konservative er glade for, at Velfærdskommissionen på den måde har bidraget til debatten om det danske velfærdssamfund.
Vi mener også, at de forslag, der er fremkommet, er gode og nyttige.
Der skal bl.a. arbejdes for en finanspolitisk holdbarhed.
Gør vi ikke noget, har vi i øjeblikket store overskud, men senere kommer vi i en situation, hvor der vil opstå store underskud som følge af stigende udgifter til bl.a. pension, ældrepleje og sundhed.
Danmark har i dag en stærk økonomi og lav ledighed, og den offentlige gæld nedbringes i et hidtil uset tempo.
Vi tager hånd om de svageste grupper og grupper med særlige problemer.
Danmark er et af de mest velstående og produktive lande i verden, men det er nødvendigt at foretage forandringer.
Fremtidens velfærd kommer ikke af sig selv, så det er nødvendigt at gøre noget.
For det første kommer der, som det allerede er nævnt flere gange, flere ældre og færre unge erhvervsaktive, og dermed er det nødvendigt at ændre den tid, folk er på arbejdsmarkedet.
For det andet er der spørgsmålet om Danmarks aktive deltagelse i globaliseringen, som jo er en forudsætning for, at den velstand, vi kender i dag, kan fortsætte.
Derfor fremsættes der nu forslag om, at 95 pct. af en ungdomsårgang skal have en ungdomsuddannelse og 50 pct. en videregående uddannelse.
Det vil føre til, at vi kan konkurrere med de lande, vi normalt plejer at sammenligne os med.
Efterløns- og pensionsalderen hæves, så den gennemsnitlige tilbagetrækningsalder hæves på linje med stigningen af den gennemsnitlige levealder – et forslag, som vi anser for helt centralt.
Udgangspunktet er godt, for de, der er på efterløn, har stort set samme helbred som deres jævnaldrende.
For Det Konservative Folkeparti er det afgørende, at arbejdsudbuddet stiger, og heldigvis er efterspørgslen på arbejdskraft større, end den har været tidligere.
Der er også brug for flere beskæftigede på kort sigt.
Med det opsving, vi oplever, er ledigheden faldet til under 140.000.
Det tal er historisk lavt, og i den situation er det derfor vigtigt at fortsætte en aktiv linje på arbejdsmarkedet og foretage målrettede ændringer.
Det skal kunne betale sig at arbejde og at yde en ekstra indsats, og vi ønsker, at den enkelte borger opnår større frihed og personligt ansvar for sin egen tilværelse.
Velfærdsudspillet sikrer den finanspolitiske holdbarhed i mange år fremover, selv når man bruger Velfærdskommissionens beregningsmodel.
Det udspil, der er fremlagt, håndterer således den finanspolitiske udfordring i en lang periode, og i den forbindelse er det for os som Konservative vigtigt, at vi ikke sender regningen videre til kommende generationer.
Det er vigtigt, at regningen ikke smides i børneværelset.
Der bliver god brug for de lidt ældre medarbejdere fremover.
For os Konservative er det derfor vigtigt at få gennemført reformer, der virker, og som betyder, at Danmark kan fortsætte med at være et af de rigeste lande i ver den og stadig have mulighed for at bevare de gode velfærdsordninger, som vi er kendt for.